text: 葉翼雲，字敬甫，號載九，福建泉州府同安縣嘉禾鄉蓮坂人。生平.崇禎三年庚辰科進士，吏部觀政，本年授吳江縣知縣，初至，歲大旱蝗，緩徵平糴，捐捧設粥，步禱龍祠，日行數里，立法驅蝗，蝗皆墜湖死，是歲雖災，不害時。議者以國帑詘，欲因畝加賦，翼雲條上其不便，所省六萬。周行城郭，相度形勢，令城外四周皆康衢，可馳馬其上，增築臺舍，嘗自戎服閱兵郊外，夜復巡行闤闠間。十七年夏，北都變聞，不軌者洶洶思亂，翼雲廉得其主名，立捕殺之，一邑帖然。尤好獎拔才士，培養善類。遷刑部主事，乞歸，吳民思之不置。唐王入閩，擢稽勳員外郎。順治五年三月，鄭成功破同安，守將王彪、折光秋、知縣張效齡棄城而走，葉翼雲署知縣，陳鼎為教諭。八月，佟國器、陳錦、李率泰率清軍至，因城破被獲，不屈死，闔門遇害。
metadata: erhwenkuo/wikipedia-zhtw
metadata: 葉翼雲
metadata: https://zh.wikipedia.org/wiki?curid=7543341